Document ID: 32009R0192

KOMISIJOS REGLAMENTAS (EB) Nr. 192/2009
2009 m. kovo 11 d.
kuriuo įgyvendinamos Europos Parlamento ir Tarybos reglamento (EB) Nr. 177/2008, nustatančio bendrą verslo registrų sistemą statistikos tikslais, nuostatos dėl Komisijos (Eurostato) ir valstybių narių keitimosi konfidencialiais duomenimis
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 177/2008, nustatantį bendrą verslo registrų sistemą statistikos tikslais ir panaikinantį Tarybos reglamentą (EEB) Nr. 2186/93 (1), ypač į jo 11 straipsnio 3 dalį,
kadangi:
(1)
Reglamentu (EB) Nr. 177/2008 nustatoma bendra sistema verslo registrams išimtinai statistikos tikslais, siekiant, kad verslo registrai būtų toliau plėtojami pagal suderintą sistemą.
(2)
Pagal Reglamento (EB) Nr. 177/2008 11 straipsnį būtina nustatyti Komisijai (Eurostatui) perduodamų individualių vienetų ir atitinkamoms nacionalinėms valdžios institucijoms perduodamų duomenų apie tarptautines įmonių grupes formatą, saugumo ir konfidencialumo priemones bei perdavimo tvarką.
(3)
Šiame reglamente nustatytos priemonės atitinka Tarybos sprendimu 89/382/EEB, Euratomas, įsteigto Statistikos programų komiteto nuomonę (2),
PRIĖMĖ ŠĮ REGLAMENTĄ:
1 straipsnis
Formatas
Komisija (Eurostatas) ir atitinkamos nacionalinės valdžios institucijos Reglamento (EB) Nr. 177/2008 11 straipsnyje nurodytus duomenis perduoda šio reglamento priedo A dalyje nustatytu formatu.
Kiekvieną kartą teikdamos duomenis Komisija (Eurostatas) ir atitinkamos nacionalinės valdžios institucijos teikia būtinus elektroninius metaduomenis pagal Europos statistikos sistemos standartus ir tokios struktūros, kuri apibrėžta naujausioje Komisijos (Eurostato) verslo registrų rekomendacijų vadovo versijoje.
2 straipsnis
Konfidencialumo užtikrinimo priemonės
1. Atitinkamų nacionalinių valdžios institucijų Komisijai (Eurostatui) perduoti ar iš kitų šaltinių Komisijos (Eurostato) gauti duomenys saugomi tarptautinių įmonių grupių ir jų sudedamųjų vienetų Bendrijos registre (toliau - registras „EuroGroups“).
2. Pagal Reglamento (EB) Nr. 177/2008 11 straipsnį perduodamos duomenis Komisijai (Eurostatui) atitinkamos nacionalinės valdžios institucijos pažymi duomenis, kurie yra konfidencialūs pagal nacionalinės teisės aktus.
3. Siekdama užtikrinti nuoseklų duomenų registravimą, išimtinai statistikos reikmėms, Komisija (Eurostatas) perduoda valstybių narių, išskyrus duomenis teikiančią šalį, atitinkamoms nacionalinėms valdžios institucijoms priedo B dalyje nurodytas charakteristikas, įskaitant slaptumo žymas, susijusias su tarptautinėmis įmonių grupėmis ir jų sudedamaisiais vienetais, kai bent vienas grupės vienetų yra tos valstybės narės teritorijoje.
3 straipsnis
Saugumo užtikrinimo priemonės
Komisija (Eurostatas) ir atitinkamos nacionalinės valdžios institucijos saugo duomenis, kuriuos nacionalinės valdžios institucijų pažymėjo kaip konfidencialius pagal 2 straipsnio 2 dalį, saugioje ribotos ir kontroliuojamos prieigos zonoje. Gavusios prašymą, atitinkamos nacionalinės valdžios institucijos Komisijai (Eurostatui) teikia informacijos apie susijusiose valstybėse narėse taikomas saugumo priemones. Komisija (Eurostatas) perduoda šią informaciją kitoms valstybės narėms. Komisija (Eurostatas) taip pat teikia nacionalinėms valdžios institucijoms informaciją apie savo saugumo priemones.
Duomenys perduodami šifruota forma saugia Komisijos (Eurostato) konfidencialių duomenų keitimuisi naudojama priemone.
4 straipsnis
Perdavimo tvarka
1. Atitinkamos nacionalinės valdžios institucijos ir Komisija (Eurostatas) elektroniniu būdu keičiasi pagal šį reglamentą perduotais duomenimis ir metaduomenimis. Perdavimo formatas turi atitikti Komisijos (Eurostato) nurodytus keitimosi duomenimis standartus. Duomenys perduodami elektroninėmis priemonėmis ir įkeliami į Komisijos (Eurostato) bendrą duomenų prieigą.
2. Valstybės narės įgyvendina keitimosi duomenimis standartus ir Komisijos (Eurostato) pateiktas gaires laikydamosi šio reglamento reikalavimų.
5 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 11 d.

Labels: 7
12
15
19